Rasmus Prehn (S), 2007-01-17:
Skriftlig begrundelse
I B.T. den 6. januar 2007 står der, at »DSB kører langsommere end for 50 år siden«.
Forleden kunne vi i B.T. læse, at en undersøgelse har påvist, at DSB's tog på mange strækninger kun kører lige så hurtigt som for 50 år siden og endog på visse strækninger kører langsommere end for 50 år siden.
På strækningen København til Helsingør kører man ikke hurtigere, end man gjorde for 50 år siden; på strækningen København til Gedser er man 14 minutter længere om at komme frem, end man var for 50 år siden – 14 minutter længere om det end for 50 år siden – og med hensyn til strækningen fra Aalborg til Frederikshavn ved vi jo, der har været så massive problemer med skinnerne i det nordjyske, at der også er en meget længere transporttid, end der var for 50 år siden.
Set i det lys vil jeg da gerne have ministerens, som er ansvarlig for det her område, kommentar på, om det er noget, vi kan være tjent med, nemlig at vi har en togdrift, der er langsommere eller kun lige så hurtig som for 50 år siden.
Det er ikke korrekt, at togene i dag kører langsommere end for 50 år siden.
Togene kører temmelig meget hurtigere, men det betyder ikke, at alle rejsetiderne på strækningerne er blevet kortere.
B.T.s artikel nævner to eksempler, og man kan ikke på sådan en baggrund drage vidtrækkende konklusioner om de danske jernbaner, som hr. Prehn tydeligvis forsøger at gøre.
Eksemplerne er desuden problematiske, fordi forudsætningerne på de nævnte strækninger er meget anderledes i dag, end de var for 50 år siden, hvad jeg også er helt sikker på at det begavede menneske hr. Rasmus Prehn naturligvis ved.
Det første eksempel er strækningen mellem København og Gedser.
For 50 år siden udgjorde denne strækning hovedstrækningen til Tyskland, og mange tog på strækningen var derfor gennemkørende internationale tog med meget få stop.
Det giver en forskel.
Det andet eksempel er kystbanen.
Et kystbanetog i dag betjener fem stationer mere, end tilfældet var for 50 år siden.
De ekstra togstop forlænger naturligvis rejsetiden, især på så relativt kort en strækning, så vidt jeg husker er den omkring 45 km lang – det kan være plus/minus 10 pct., det er ikke det afgørende.
Det er en relativt kort strækning, og der spiller fem stop selvfølgelig en ganske stor rolle.
Derfor kan man ikke på nogen måde konkludere, at togene i dag kører langsommere.
Man må jo selv om det, men jeg synes ikke, det er seriøst, når Socialdemokratiet vil drive trafikpolitik på baggrund af en sådan artikel.
Men jeg er glad for, at hr. Rasmus Prehn bringer spørgsmålet om slidte skinner op, for som nævnt i artiklen er det rigtigt, at nedslidte skinnenet ofte resulterer i hastighedsnedsættelser.
Nu lyser lampen på talerstolen, så jeg er nødt til at stoppe, men jeg fortsætter mit svar senere, jeg går ud fra, at jeg kan gætte, i hvilken retning næste spørgsmål vil gå.
Ministeren må da medgive, at det forekommer lidt besynderligt, at man pludselig finder 60 mio. kr. ekstra frem til området.
Man har jo vidst i flere år, at der skulle være polarår i 2007, så det er noget, man har haft rig lejlighed til at sætte på finansloven, men alligevel skal det finansieres noget hovsaagtigt over en forskningsreserve.